২০১৫ ক্রিকেট বিশ্বকাপ গ্রুপ এ
২০১৫ ক্রিকেট বিশ্বকাপের এ-গ্রুপের খেলাগুলো ১৪ ফেব্রুয়ারি থেকে ১৪ মার্চ, ২০১৫ তারিখ পর্যন্ত অনুষ্ঠিত হয়। গ্রুপটিতে স্বাগতিক অস্ট্রেলিয়াসহ ইংল্যান্ড, শ্রীলঙ্কা, বাংলাদেশ, নিউজিল্যান্ড, আফগানিস্তান এবং স্কটল্যান্ড ক্রিকেট দল একে-অপরের বিপক্ষে প্রতিদ্বন্দ্বিতা করে। ২০১৫ সালের ক্রিকেট বিশ্বকাপ প্রতিযোগিতার এই পর্বে সাতটি দল রাউন্ড-রবিন পদ্ধতিতে খেলে। শীর্ষস্থানীয় চার দল - নিউজিল্যান্ড, অস্ট্রেলিয়া, শ্রীলঙ্কা ও বাংলাদেশ কোয়ার্টার ফাইনালে বি-গ্রুপের শীর্ষস্থানীয় চার দলের মুখোমুখি হয়। এর ফলে গ্রুপ পর্ব থেকে বিদায় নিলেও প্রত্যেক দলই কমপক্ষে ছয়টি খেলায় অংশ নিতে পেরেছে।
এসিসি টুয়েন্টি২০ কাপ
২০১৫ সালের এসিসি প্রতিযোগিতার ৫ম আসরটি ২৫-৩০ জানুয়ারি, ২০১৫ তারিখে সংযুক্ত আরব আমিরাতে অনুষ্ঠিত হচ্ছে। প্রতিযোগিতার ফলাফলের ভিত্তিতে শীর্ষস্থানীয় দল ২০১৫ সালের আইসিসি বিশ্ব টুয়েন্টি২০ বাছাইপর্বে খেলার যোগ্যতা লাভ করবে। কিন্তু আফগানিস্তান, হংকং, নেপাল এবং সংযুক্ত আরব আমিরাত ক্রিকেট দল আন্তর্জাতিক ক্রিকেট কাউন্সিল কর্তৃক টুয়েন্টি২০ আন্তর্জাতিকের মর্যাদা লাভ করায় তারা এ প্রতিযোগিতায় অংশগ্রহণ করবে না। দলগুলো ইতোমধ্যে আয়ারল্যান্ড ও স্কটল্যান্ডে যৌথভাবে অনুষ্ঠিত ২০১৫ সালের বিশ্ব টুয়েন্টি২০ বাছাইপর্বে খেলার যোগ্যতা অর্জন করেছে। অন্যদিকে আইসিসি তথা এসিসি'র পূর্ণাঙ্গ সদস্য হবার ফলে ভারত, পাকিস্তান, শ্রীলঙ্কা ও বাংলাদেশ ক্রিকেট দল ইতোমধ্যে স্বয়ংক্রিয়ভাবে ২০১৬ সালের আইসিসি বিশ্ব টুয়েন্টি২০ প্রতিযোগিতা খেলবে।